**Mundtlig beretning AMU generalforsamling 2015**

Da jeg skulle skrive årets beretning om udviklingen på arbejdsmiljøområdet, stod jeg i et dilemma.

Af natur ser jeg egentlig helst fremad, men der er så mange ting at se på bagud, at det kan være svært.

Derfor har jeg skrevet to beretninger. De ligger i hver sin kuvert: en hvid og en sort. Begge to skrevet med både vid og indsigt. Begge beretninger er kloge og giver stof til eftertanke.

Den hvide handler primært om hvad vi kan gøre for at ændre vores arbejdsliv og få indflydelse.

Den sorte handler primært om hvad der hindrer os i at gøre vores arbejde og de problemer vi oplever på skolerne.

Jeg læser kun én mundtlig beretning. Og i aften bestemmer I.

*(Afstemning)*

**Hvid tale.**

*(Slide 2 i powerpointen vises under hele denne beretning)*

***Giv mig sindsro til at acceptere de ting jeg ikke kan ændre, mod til at ændre de ting jeg kan ændre og visdom til at se forskellen.***

Reinhold Niebuhr, amerikansk teolog 1932

Livet består af valg. Fra du vågner til du går i seng. Arbejdet som lærer består af valg.

At arbejde som lærer er et valg.

I har også lige valgt. Ikke mellem en ”nej-hat” eller en ”ja-hat”, men et valg om at acceptere de ting, der ikke kan ændres, og samtidig gøre noget ved det, der kan.

Lov 409 kan ikke ændres. Folkeskolereformen kan ikke ændres. I hvert fald ikke fra dag til dag og ikke af os almindelige lærere. Det foregår politisk og er et langt træk de næste mange år. Et træk som vores fagforening tager for os. Imens skal vi få det til at fungere ude på skolerne.

Hvad kan vi selv ændre?

I efteråret inviterede vi i Lolland-Falster Lærerforening til medlemsmøder, hvor temaet var folkeskolereformen: Hvad virker? Hvilke forhindringer er der lige nu? Hvad skal der til for at få det til at fungere?

Det viste sig, at noget faktisk fungerede:

* At alle er til stede på skolen ses som en styrke. Man kan hele tiden få fat på sin kollega og sparre, koordinere, udveksle erfaringer osv.
* Fælles forberedelse til f.eks. en årgang kan være utrolig effektivt og også tidsbesvarende
* Tidligere sprogstart for engelsk og tysk er en stor fordel.
* Bevægelse i undervisningen, fleksible skemaer, holddeling og alternativ undervisning kan være en god afveksling og har hjulpet os med at tænke i andre baner og få flere elever med
* Når vi har fri, har vi fri og kan ikke længere blive kontaktet af forældre i vores hjemmetid.
* Individuelle arbejdspladser er en stor fordel, så man hele tiden har sine materialer med sig.
* Osv. Osv.

Planlægningen af næste skoleår står for døren, og her er det vigtigt at se på, hvad der fungerer og hvad der kan gøres for at det fungerer. Med OK15 er der sat ord på, at arbejdstiden skal organiseres, så vi bedst muligt kan forberede os.

Sæt ord på, få indflydelse, tag ansvaret for dit arbejdsliv tilbage.

*(Kunstpause)*

I starten af denne beretning valgte I mellem sort og hvidt. Sandheden er, at vores arbejdsliv lige nu ikke er sort og hvidt, men snarere et meget broget billede med mange, mange facetter. Vi *er* udfordret, men vi kan gøre noget hver især. Opgaverne *er* mange, men vi skal ikke løse dem alle, og det må vi acceptere.

Folkeskolereformen og Lov 409 er i sidste ende ikke noget vi som lærere eller lærerforening har besluttet eller haft indflydelse på. Vi skal agere inden for de rammer, vi har fået, og her gør vi det alle så godt, som vi kan. Vores allerbedste. Og det er det vigtigste.

Ps. Og hvis du nu ærgrer dig over at du stemte på denne beretning eller er ved at dø af spænding over, hvad jeg mon ellers ville have sagt, så kommer begge beretninger til at ligge på kredsens hjemmeside.

**Sort tale**

*(Slide 3 vises under hele denne beretning)*

***"Motivation er vigtig både for arbejdsglæden, men også for de ydelser, man leverer. Alle mennesker har et behov for at føle sig kompetente, og det gør en kæmpe forskel, hvis man føler, at man har gjort sit bedste."***Lotte Bøgh Andersen, forfatter til bogen ”Styring og motivation i den offentlige sektor.” 2014

At føle man har gjort sit bedste….

Vi er bagud med forberedelsen, vi får ikke fulgt op på aftaler med eleverne, vi får ikke samarbejdet med forældrene, vi får ikke mødtes med kollegaerne, vi får ikke læst noget nyt eller lært noget nyt…

Vi gør alle vores allerbedste. Vi ved bare at vi kunne gøre det bedre.

Folkeskolereformen er ikke vores største problem. Faktisk er der mange elementer, som med den rette forberedelse kunne fungere rigtig godt. Men Lov 409 understøtter ikke en implementering af en helt ny måde at organisere skolen og med nye mål for undervisningen.

Mange lærere føler sig ikke længere kompetente. Og det bliver vi syge af. Når vi dag efter dag tager på arbejde og på forhånd ved, at vi er bagud, så bliver vi syge. Når vi hele tiden må fravælge opgaver, som alle er vigtige, men som hele tiden må prioriteres, så bliver vi syge.

Løsningen er ikke at vende tilbage til A08-aftalen, hvor den enkelte lærer helt selv prioriterede sin tid. Vi ved nu, at vi har lagt mange, mange gratis timer på vores skoler.

Løsningen er at indse, at god undervisning og god læring kræver tid til at forberede sig, så vi skal have færre undervisningstimer inden for den samme ramme af ugentlig arbejdstid.

Løsningen er at investere i folkeskolen.

Hvor mange skal falde af i svinget, før de ansvarlige politikere indser det?

*(Kunstpause)*

I starten af denne beretning valgt I mellem sort og hvidt. Sandheden er, at vores arbejdsliv lige nu ikke er sort og hvidt, men snarere et meget broget billede med mange, mange facetter. Vi *er* udfordret, men vi kan gøre noget hver især. Opgaverne *er* mange, men vi skal ikke løse dem alle, og det må vi acceptere.

Folkeskolereformen og Lov 409 er i sidste ende ikke noget vi som lærere eller lærerforening har besluttet eller haft indflydelse på. Vi skal agere inden for de rammer, vi har fået, og her gør vi det alle så godt, som vi kan. Vores allerbedste. Og det er det vigtigste.

Ps. Og hvis du nu ærgrer dig over at du stemte på denne beretning eller er ved at dø af spænding over, hvad jeg mon ellers ville have sagt, så kommer begge beretninger til at ligge på kredsens hjemmeside.